Ydych chi erioed wedi clywed "dim ots beth wyt ti'n ei wybod, pwy ti'n ei adnabod sy'n bwysig"?
Mae'n gallu bod yn arbennig o wir wrth chwilio am waith.
Darllenwch ymlaen i weld sut i ddefnyddio'ch cysylltiadau i gael mynediad i'r farchnad swyddi gudd.
Mae cryn dipyn o swyddi nad ydyn nhw'n cael eu hysbysebu. Maen nhw'n cael eu llenwi gan bobl y mae'r cyflogwr yn eu hadnabod
Mae hyn yn golygu na wnewch chi fyth ddod o hyd i'r swyddi gwag hyn ar-lein neu mewn papur newydd.
Meddyliwch am eich rhwydwaith fel y bobl yr ydych yn eu hadnabod, y bobl ar eich rhestr cysylltiadau. Mae'r rhain yn cynnwys ffrindiau, teulu, athrawon a thiwtoriaid, cyflogwyr a chydweithwyr, ac efallai Cynghorydd Gyrfa. Maen nhw i gyd yn adnabod pobl hefyd!
Sut mae gwneud cyswllt newydd?
Mae modd rhwydweithio ar-lein neu oddi-ar-lein. Yma rydym yn canolbwyntio'n bennaf ar rwydweithio oddi-ar-lein ond mae gwneud y gorau o'ch cysylltiadau rhwydweithio ar-lein yn hollbwysig. Darllenwch ein canllaw ar sut i reoli eich rhwydweithiau cymdeithasol ar-lein.
Dyma rai awgrymiadau i'ch rhoi ar y trywydd iawn:
Dod o hyd i ddigwyddiadau – edrychwch am ddigwyddiadau rhwydweithio, cynadleddau diwydiant, ffeiriau swyddi, sgyrsiau a gweithdai. Cyflwynwch eich hunan i gymaint o bobl â phosibl a gofynnwch a allwch gadw mewn cysylltiad
Dechreuwch sgwrs – rydych yn cwrdd â phobl newydd bob dydd - does wybod lle wnaiff y sgwrs arwain
Chwiliwch am gyfleoedd i fagu profiad – gwirfoddolwch neu ceisiwch ddod o hyd i brofiad gwaith. Byddwch yn gwneud cysylltiadau newydd a sicrhau eich "bod yn y lle iawn ar yr amser iawn"
Mae rhai pobl yn trefnu i gwrdd â chyswllt er mwyn cyflwyno eu hunain ac i ddarganfod mwy am gwmni neu ddiwydiant arbennig. Yr enw ar hyn yw cyfweliad cywain gwybodaeth. I gael awgrymiadau ar gyfer cyfweliadau, ewch i'n tudalen technegau cyfweld.